અમદાવાદ: 500 અને 1000 રૂપિયાની નોટ રદ કર્યા બાદ શહેરમાં પ્રથમ લૂંટનો બનાવ બન્યો છે. સરદારનગર વિસ્તારમાં બાઈક પર આવેલા લૂંટારુઓ વેપારી પિતા-પુત્રને લૂંટી સવા લાખ રૂપિયા ભરેલી બેગ લઈ ફરાર થઈ ગયા હતા. કુબેરનગર વિસ્તારમાં આવેલી ભાગ્યોદય સોસાયટીમાં રહેતા 44 વર્ષીય રાજેશ માખીચાએ સરદારનગર પોલીસ સ્ટેશનમાં 1.25 લાખ રૂપિયાની લૂંટની ફરિયાદ દાખલ કરાવી છે. રાજેશ માખીચાના પિતા શ્રીચંદભાઇ માખીચા તેમના ઘરમાં ભેગી કરેલી 1.25 લાખ રૂપિયાની 500 અને 1000ના દરની ચલણી નોટો બદલવા માટે ગઇ કાલે તેમની સ્ટેશનરીની દુકાને લઇ ગયા હતા.